**JEGYZŐKÖNYV**

**Készült:** Hencida Község Önkormányzata 2019. március 13-án megtartott képviselőtestületi üléséről.

**A Képviselőtestületi ülés helye:** Hencida Közös Önkormányzati Hivatal Tanácskozóterme

**Jelen vannak:** Jelenléti ív szerint

**Szémán László polgármester**: Tisztelettel köszöntöm a képviselőtársaimat. Megállapítom, hogy a megválasztott képviselők több, mint fele jelen van, így az ülés határozatképes.

**Napirendi pontok:**

1. **Hencidai Község Önkormányzata Hivatal 2019. évi költségvetésének megtárgyalása**

**Előadó:** Szémán László polgármester

Dr. Barcsai Sándor aljegyző

1. **A Polgármester 2019. évi szabadságolási ütemtervének megvitatása**

**Előadó:** dr. Barcsai Sándor aljegyző

1. **A Hencidai Napközi otthonos Óvoda és Konyha felvételi körzethatárának megvitatása**

**Előadó:** dr. Barcsai Sándor aljegyző

1. **A mezőőri rendelet módosításának megvitatása**

**Előadó:** Szémán László polgármester

Dr. Barcsai Sándor aljegyző

1. **Különfélék**

**Előadó:** Szémán László polgármester

Dr. Barcsai Sándor aljegyző

**Szémán László polgármester:** Aki a napirendi pontokkal egyetért és elfogadja, kérem, kézfeltartással jelezze. Ellenvélemény tartózkodás nincs.

A képviselőtestület jelen 4 lévő tagja 4 igen szavazattal, ellenszavazat és tartózkodás nélkül meghozta a következő határozatot:

**7/2019. (III.13.) számú határozat**

Hencida Község Önkormányzatának Képviselőtestülete a napirendi pontokra és azok előadóira tett javaslatot elfogadta

**Határidő:** azonnal

**Felelős:** Szémán László polgármester

1. **Napirendi pont**

**Szémán László polgármester:** Nem tudom van-e valakinek a költségvetéssel kapcsolatban valami kérdése.

**Dr. Barcsai Sándor aljegyző:** Ugye megkapta mindenki. Pici korrekció volt benne.

**Nagy Zsolt:** 1.1-esben vannak az óvodára kapott költségek, finanszírozások.

**Szémán László polgármester:** Tehát papíron megdupláztuk a bevételt. Ami bevétel volt az óvodának az bevétel volt az önkormányzatnak is.

**Kopányi László képviselő:** A bértámogatás pályázattal mi a helyzet?

**Dr. Barcsai Sándor aljegyző:** Nyert. Aki beadta valószínűleg mindenki megkapta. Költségvetéshez van-e valami hozzászólás, javaslat. Ha van valakinek valami kérdése, Zsolti most tud válaszolni.

**Nagy Zsolt:** 73 millió valamennyi a közfoglalkoztatás, az is megnöveli.

**Halász Lajos képviselő:** Közfoglalkoztatottak száma mennyivel csökkent?

**Szémán László polgármester:** Kicsit megcsappant. Ha kiközvetítik és nem vállalja el, akkor kiesik, ha a munkaadó nem kéri, akkor felvehetjük. Itt lenne munkaerő a helyi vállalkozóknak, de valamiért sántít a dolog. Vajon miért nem marad meg senki azokon a munkahelyeken? Nem feltétlen a munkavállaló hibája. Ahol tisztességes munkáért, tisztességes bért kapnak ott nincs baj.

**Halász Lajos képviselő:** Lisztesnél is jól keresnek, igaz, meg kell érte dolgozni. Menni kell érte. Megvan, mennyi kanyart kell érte csinálni.

**Szémán László polgármester:** Aki Hencida Község Önkormányzatának 2019. évi költségvetésével egyetért és elfogadja, kérem, kézfeltartással jelezze. Ellenvélemény tartózkodás nincs.

Az előterjesztés a jegyzőkönyv **1. számú** melléklete tartalmazza.

A képviselőtestület jelen lévő 4 tagja 4 igen szavazattal, ellenszavazat és tartózkodás nélkül megalkotta a következő rendeletet:

**HENCIDA KÖZSÉG ÖNKORMÁNYZATA**

**2/2019 (III. 13.) önkormányzati rendelet**

**az önkormányzat 2019. évi költségvetéséről**

Hencida Község Önkormányzata Képviselő-testülete az államháztartásról szóló 2011. évi CXCV. törvény 23.§-ban kapott felhatalmazás alapján az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés f) pontjában meghatározott feladatkörében eljárva az önkormányzat 2019. évi költségvetéséről a következőket rendeli el:

**A rendelet hatálya**

**1. §**

(1) A rendelet hatálya a képviselő-testületre, annak bizottságaira, a polgármesteri hivatalra és az önkormányzat irányítása alá tartozó költségvetési szervekre (intézményekre) terjed ki.

**A költségvetés bevételei és kiadásai**

**2. §**

(1) A képviselő-testület az önkormányzat 2018. évi költségvetését:

|  |  |
| --- | --- |
| **304.139 e Ft** | **Költségvetési bevétellel** |
|  |  |
| **304.139 e Ft** | **Költségvetési kiadással** |
| **0 Ft egyenleggel** |  |
|  |  |

állapítja meg.

(2) Az (1) bekezdésben megállapított költségvetési bevételek forrásonkénti, a költségvetési kiadások jogcímenkénti megoszlását önkormányzati szinten, továbbá a finanszírozási bevételeket és kiadásokat a rendelet *1.1. melléklete* alapján határozza meg a képviselő-testület.

(3) A bevételek és kiadások előirányzat-csoportok, kiemelt előirányzatok és azon belül kötelező feladatok szerinti bontásban az *1.2. melléklet* szerint állapítja meg.

(4) A működési és felhalmozási bevételek és kiadások előirányzatai mérlegszerű bemutatását önkormányzati szinten a *2.1. és a 2.2. melléklet* részletezi.

**A költségvetés részletezése**

**3. §**

A Képviselő-testület az önkormányzat 2019. évi költségvetését részletesen a következők szerint állapítja meg:

(1) Az Önkormányzat adósságot keletkeztető ügyletekből és kezességvállalásokból fennálló kötelezettségeit a *3.* *melléklet* részletezi.

(2) Az Önkormányzat saját bevételeinek részletezését az adósságot keletkeztető ügyletből származó tárgyévi fizetési kötelezettség megállapításához a *4. melléklet* tartalmazza.

(3) Az Önkormányzat 2019. évi adósságot keletkeztető fejlesztési céljait az *5.* *melléklet* részletezi.

(4) Az Önkormányzat költségvetésében szereplő beruházások kiadásainak beruházásonkénti részletezését a *6. melléklet* szerint határozza meg.

(5) Az önkormányzat költségvetésében szereplő felújítások kiadásait felújításonként a *7.* *melléklet* szerint részletezi.

(6) Az EU-s támogatással megvalósuló programokat és projekteket, valamint az önkormányzaton kívül megvalósuló projektekhez való hozzájárulást a *8. melléklet* szerint hagyja jóvá.

(7) A 2. § (1) bekezdésében megállapított bevételek és kiadások önkormányzati-, továbbá költségvetési szervenkénti megoszlását, és az éves (tervezett) létszám előirányzatot és a közfoglalkoztatottak létszámát költségvetési szervenként, feladatonként és azon belül kötelező feladatok, önként vállalt feladatok, államigazgatási feladatok szerinti bontásban a *9.1. és 9.1.1. mellékletek*, valamint a *9.3. és 9.3.1. mellékletek* szerint határozza meg.

(8) A Hencidai Közös Önkormányzati Hivatal köztisztviselői illetményalapja 2019. évben 46.380 forint.

**A költségvetés végrehajtásának szabályai**

**4. §**

(1) Az önkormányzati szintű költségvetés végrehajtásáért a polgármester, a könyvvezetéssel kapcsolatos feladatok ellátásáért a jegyző a felelős.

(2) Az Önkormányzat gazdálkodásának biztonságáért a képviselő-testület, a gazdálkodás szabályszerűségéért a polgármester felelős.

(3) Amennyiben a költségvetési szerv harminc napon túli, lejárt esedékességű elismert tartozásállományának mértéke két egymást követő hónapban eléri az éves eredeti kiadási előirányzatának 10%-át vagy a százötven millió forintot, az irányító szerv a költségvetési szervhez önkormányzati biztost jelöl ki.

(4) A költségvetési szerv vezetője e rendelet *10. mellékletében* foglalt adatlapon köteles a tartozásállományról adatot szolgáltatni. A költségvetési szerv az általa lejárt esedékességű elismert tartozásállomány tekintetében – nemleges adat esetén is – havonta a tárgyhó 25-i állapotnak megfelelően a tárgyhónapot követő hó 5-ig az önkormányzat jegyzője részére köteles adatszolgáltatást teljesíteni.

(5) Kiegészítő támogatás igényléséről a működőképességet veszélyeztető helyzet esetében a polgármester gondoskodik, külön képviselő-testületi döntés alapján.

(6) A finanszírozási bevételekkel és kiadásokkal kapcsolatos hatásköröket a Képviselő-testület gyakorolja.

**Az előirányzatok módosítása**

**5. §**

(1) Az Önkormányzat bevételeinek és kiadásainak módosításáról, a kiadási előirányzatok közötti átcsoportosításról a képviselő-testület dönt.

(2) A képviselő-testület az Önkormányzat bevételeinek és kiadásainak módosítását és a kiadási kiemelt előirányzatok közötti átcsoportosítás jogát 1,5 millió Ft összeghatárig - mely esetenként az 500 eFt összeghatárt nem haladhatja meg – a polgármesterre átruházza. Egyéb esetekben a képviselő-testület a kiadási előirányzatok közötti átcsoportosítás jogát fenntartja magának.

(3) Az (2) bekezdésben foglalt átcsoportosításról a polgármester negyedévente köteles beszámolni, a költségvetés módosítására egyidejűleg javaslatot tenni. Az átruházott hatáskörű előirányzat-módosítási jogkör 2019. december 31-ig gyakorolható.

(4) A költségvetési szerv a költségvetése kiemelt előirányzatai és a kiemelt előirányzaton belüli rovatok között átcsoportosítást hajthat végre.

(5) A képviselő-testület a költségvetési rendelet 5. § (2) és (5) bekezdés szerinti előirányzat-módosítás, előirányzat-átcsoportosítás átvezetéseként - az első negyedév kivételével - negyedévenként, a negyedévet követő hónap 25-ig (a döntése szerinti időpontokban), de legkésőbb az éves költségvetési beszámoló elkészítésének határidejéig, december 31-ei hatállyal módosítja a költségvetési rendeletét. Ha év közben az Országgyűlés a hozzájárulások, támogatások előirányzatait zárolja, azokat csökkenti, törli, az intézkedés kihirdetését követően haladéktalanul a képviselő-testület elé kell terjeszteni a költségvetési rendelet módosítását.

(6) A költségvetési szerv alaptevékenysége körében szellemi tevékenység szerződéssel, számla ellenében történő igénybevételére szolgáló kiadási előirányzat csak a személyi juttatások terhére növelhető.

(7) Amennyiben az önkormányzat év közben a költségvetési rendelet készítésekor nem ismert többletbevételhez jut, vagy bevételei a tervezettől elmaradnak, arról a polgármester a képviselő-testületet tájékoztatja.

(8) A képviselő-testület által jóváhagyott kiemelt előirányzatokat valamennyi költségvetési szerv köteles betartani. Az előirányzat túllépés fegyelmi felelősséget von maga után.

**A gazdálkodás szabályai**

**6. §**

(1) A költségvetési szervek rendeletben meghatározott bevételi és kiadási előirányzatai felett az intézmények vezetői előirányzat-felhasználási jogkörrel rendelkeznek.

(2) A költségvetési szervek az alapfeladatai ellátását szolgáló személyi juttatásokkal és az azokhoz kapcsolódó járulékok és egyéb közterhek előirányzataival minden esetben – egyéb előirányzatokkal, képviselő-testületi határozattal elfogadott munkamegosztási megállapodásban foglaltaknak megfelelően – rendelkezik.

(3) Valamennyi költségvetési szerv vezetője köteles belső szabályzatban rögzíteni a működéshez, gazdálkodáshoz kapcsolódóan a gazdálkodás vitelét meghatározó szabályokat, a mindenkor érvényes központi szabályozás figyelembe vételével, illetve a szükséges módosításokat végrehajtani. A szabályozásbeli hiányosságért, a felelősség a mindenkori intézményvezetőt terheli.

(4) Az önkormányzat, valamint a költségvetési szervek az évközi előirányzat-módosításokról a jegyző által elrendelt formában kötelesek naprakész nyilvántartást vezetni.

**A költségvetés végrehajtásának ellenőrzése**

**7. §**

(1) Az önkormányzati költségvetési szervek ellenőrzése a belső kontrollrendszer keretében valósul meg, melynek létrehozásáért, működtetésért és továbbfejlesztéséért az önkormányzat esetében a jegyző, az intézmények esetében az intézményvezető felelős.

(2) Az Önkormányzat a belső ellenőrzés kialakításáról vállalkozó útján gondoskodik. A megfelelő működtetésről és a függetlenség biztosításáról a jegyző köteles gondoskodni.

**Záró rendelkezések**

8. §

Ez a rendelet a kihirdetését követő napon lép hatályba.

Hencida, 2019. 03. 13.

|  |  |
| --- | --- |
|  |  |
| Szémán László  polgármester | dr. Vámosi Margit  jegyző |
|  |  |

**Kihirdetési záradék:**

Kihirdetés módja: a Közös Önkormányzati Hivatal Hirdetőtáblájára való kihelyezéssel.

Dátum: 2019.03.13.

**Dr. Vámosi Margit**   
név, aláírás   
jegyző

1. **Napirend:**

**Szémán László polgármester:** A szabadságolási tervet megkapták a képviselő urak. Van-e valakinek ezzel kapcsolatban javaslata.

**Magyari Bertalan Zoltán alpolgármester:** Szerintem nincs.

**Szémán László polgármester:** Aki a szabadságolási tervvel egyetért és elfogadja, kérem, kézfeltartással jelezze. Ellenvélemény tartózkodás nincs.

Az előterjesztést a jegyzőkönyv **2. számú** melléklete tartalmazza.

A képviselőtestület jelen lévő 4 tagja 4 igen szavazattal, ellenszavazat és tartózkodás nélkül meghozta a következő határozatot:

**8/2019. (III.13.) számú határozat**

Hencida Község Önkormányzat Képviselő-testülete – mint a munkáltatói jogkör gyakorlója – a polgármester 2019. évi szabadság felhasználását a mellékelt ütemterv szerint jóváhagyja.

**Felelős:** dr. Barcsai Sándor a nyilvántartás vezetéséért.

**Határidő:** értelem szerint.

1. **Napirend:**

**Dr. Barcsai Sándor aljegyző:** Óvoda felvételi körzete szabad kapacitás kérdése, évről évre felül kell vizsgálni. Jelenleg Hencida község közigazgatási határa a felvételi körzet. Kíván-e a képviselő testület változtatni? Vészesen csökken az óvodások létszáma évről-évre. Mennyi az iskola létszáma, Koppányi képviselő úr?

**Kopányi László képviselő:** 78 körül.

**Halász Lajos képviselő:** Én amúgy nem értem a szülőket sem, hogy Szentpéterszegre járatják a gyerekeket, mikor ott is ugyanazok a tanárok tanítanak, mint Hencidán. Péterszegből meg Berettyóújfaluba.

**Magyari Bertalan Zoltán alpolgármester:** Nem akarják a gyerekeket a cigányok közé járatni. Csak így nem látja a szülő, mert nem jár Péterszegre.

**Halász Lajos képviselő:** Meg lehet, hogy amiatt is, mert azt mondták a szülők, hogy nem kapnak a gyerekek megfelelő adagot Hencidán. Péterszegen, meg volt, hogy hamburgert meg kekszet kaptak. Én nem tudom, csak azt mondom, amit a szülők mondtak.

**Szémán László polgármester:** Biztos megkapják itt is a megfelelő mennyiségű reggelit, ebédet, tízórait. Megvan mindenből mennyi az adag.

**Halász Lajos képviselő:** Meg nem látom nyáron is, hogy vinnék a szülők az ennivalót. A gyerekeknek ott kellene enni a konyhán.

**Szémán László polgármester:** Ha megigényelnek, mondjuk 100 személyre ebédet és nem jönnek érte, csak 50-en, a másik 50 megy a moslékba, de az állam azt mondja, hogy ő kifizetett 100-at, akkor azt mondja, hogy a maradék 50-et, ami a moslékba ment fizessük vissza. Jobban járunk, ha elviszik, mert ha kevesebb, vissza kell fizetni a normatívát.

**Magyari Bertalan Zoltán alpolgármester:** Akkor felvetődik a kérdés, hogy ha nem megy érte, akkor rászorult-e?

**Dr. Barcsai Sándor aljegyző:** Ha a gyermekvédelmi kedvezményre jogosult, akkor jogosult az ingyenes étkeztetésre is.

**Szémán László polgármester:** Ha megigényli, és egy hétig nem jön érte, akkor ki lehet zárni, esetleg mást berakni helyette.

**Halász Lajos képviselő:** Miért viszik Szentpéterszegre a gyerekeket?

**Dr. Barcsai Sándor aljegyző:** Körzethatárt kíván változtatni a Képviselőtestület?

**Szémán László polgármester:** Aki a körzethatár fenntartásával egyetért és elfogadja, kérem, kézfeltartással jelezze. Ellenvélemény tartózkodás nincs.

A képviselőtestület jelen lévő 4 tagja 4. igen szavazattal, ellenszavazat és tartózkodás nélkül meghozta a következő határozatot:

**9/2019. (III.13.) számú határozat**

Hencida Községi Önkormányzat Képviselőtestülete a Hencidai Napközi otthonos Óvoda és Konyha felvételi körzetét Hencida község közigazgatási területében határozza meg.

**Határidő:** azonnal

**Felelős:** Szémán László polgármester

1. **Napirend:**

**Dr. Barcsai Sándor aljegyző:** Mezei őrszolgálat létesítéséről és működéséről szóló önkormányzati rendelet pontosításokat igényel. Ezzel kapcsolatban, mi legyen a fizetési kötelezettséggel? Amennyiben használója ismeretlen ott maradna a tulajdonos. Haszonbérlet esetén pedig a földhasználó. Beszéltük Tóth Gyulánéval és Polgármester Úrral is. 70-80%-ot lefed, de 20% -ot nem, nem érjük el a tulajdonosokat. Ha kiértesítjük, kétszeri kiértesítés kb. 1420.-. És most vagy célt érünk vagy nem. Kire legyen kivetve a mezőőri járulék?

**Halász Lajos képviselő:** Használót is el lehet érni a tulajdonoson keresztül.

**Szémán László polgármester:** 70%-át nagyobb gazdák fedik le.

**Tóth Gyuláné:** Itt is felvetődik az osztatlan közösöknél, hogy nem is tudják, hogy van apró földrészük, vagy használják, de nem jelentik be a Földhivatalhoz.

**Györke Imre képviselő:** Osztatlan közösben van. A TSZ-ben.

**Szémán László polgármester:** Mi nem tudjuk a használót lekáderezni, csak a tulajdonost.

**Tóth Gyuláné:** Most nem is az a kérdés, hanem mi legyen azokkal a kicsi földrészekkel, hogy azoktól is bevonjuk, mert azok annyira jelentéktelen kis darabok, hogy többe kerül a levelezés, a postaköltség, mint a befizetett mezőőri járulék. Kb. 2000.- Ft, és akkor még mindig nem is biztos, hogy bárki is befizeti. Ráadásul a Földhivatal nyilvántartása hiányos.

**Szémán László polgármester:** Lehet, hogy célszerűbb lenne fölkerekíteni? Vagy a földterületet kellene meghatározni, akinek a tulajdona nem éri el az 1 hektárt.

**Tóth Gyuláné:** Van olyan ahol az osztatlan tulajdonban van, kb. 30-40 ember, mire nekik kiküldöm, többe kerül, mint a bevétel. A külterületeket szinte mindenki befizette.

**Györke Imre képviselő:** Ami volt a Füzes dűlőn, több, mint 7 emberé.

**Dr. Barcsai Sándor aljegyző:** Zártkertben 420 db tétel van, és 78 ami nem jelent még meg. Ki lehetne ezt bogozni, de milyen idő ráfordítással.

**Magyari Bertalan Zoltán alpolgármester:** Meg 1900 előtt születésűek is ott vannak. Két részre kellene osztani, zártkertre, és külterületre a minősítés miatt.

**Halász Lajos képviselő:** Ráadásul táblán belül is változik az AK.

**Tóth Gyuláné:** A zártkerteknél nagyon nagy a költség, de azt csak egyszer szedjük be.

**Szémán László polgármester:** Zártkertekben, 28,5 AK átlagban.

**Dr. Barcsai Sándor aljegyző:** Alapesetben az ingatlan tulajdonosa ismeretlen, akkor a használója fizessen. Következő, a mentesség. Legyen, vagy ne.

**Magyari Bertalan Zoltán alpolgármester:** Mindenképpen zsörtölődés lesz.

**Szémán László polgármester:** Volt már ebből gond.

**Dr. Barcsai Sándor aljegyző:** Ahol összeghatár van, ott is el lehet csúszni.

**Tóth Gyuláné:** Először nyilatkoztatni. Ha tudom is a tulajt, plusz a csekkek, minimum 2000.- Ft. És akkor még mindig nem lehet eljárni. Továbbá ki tudja, merre lakik, vagy ki tudjuk nyomozni, vagy nem, mert a NAV csak adóazonosítóval tud keresni. Nagyon kevesen vagyunk, akik helyben lakunk, és nem költöztünk sehova.

**Szémán László polgármester:** Számoljunk egy átlag AK értéket a hencidai határban, és akkor az alapján számoljunk.

**Magyari Bertalan Zoltán alpolgármester:** Teljesen mindegy kinek mennyi van, 1000.- Ft, ha fölötte van, akkor többet.

**Szémán László polgármester:** Nekünk a Sasán van, akinek meg 1 hektár alatt van, az fizet 1000.- Ft-ot.

**Szémán László polgármester:** Akinek a használatában lévő földterület értéke nem éri el az 1 AK értéket, az mentesül a mezőőri járulék alól. Területre minimális lehet, csak sok a személy. Próbáljuk a használót, aztán a tulajdonost. Elméletileg a változást, ha vettem egy földet, be kellene jelenteni 15 napon belül.

**Tóth Gyuláné:** De nem éltek vele. Az alapbevallást sem csinálják meg.

**Magyari Bertalan Zoltán alpolgármester:** Javaslatot tennék: 1 AK alatt mentesség, fölötte 1000.- Ft. Két verzió van, vagy emelni kell, vagy megszüntetni.

**Dr. Barcsai Sándor aljegyző:** 420 földrész van a zártkertnek

**Tóth Gyuláné:** Ha nem jeleznek vissza, akkor nem fogom tudni, hogy meghalt. A legnagyobb ellenállás ott van.

**Szémán László polgármester:** Csak a Földhivatal nem fogja nézni a parlagfű irtásnál, hogy ki használja, ki fogja küldeni a büntetést.

**Magyari Bertalan Zoltán alpolgármester:** Akkor a 420 helyrajzi számból 249 fizet.

**Szémán László polgármester:** Előfordul az is, hogy vannak itt olyan tulajdonosok, hogy van 20 m2, de nem adják.

**Magyari Bertalan Zoltán alpolgármester:** Nem tudják beazonosítani, hogy mennyi hektár, és mennyi az ára. Azt hiszik, hogy ha földről van szó, milliós tétel.

**Magyari Bertalan Zoltán alpolgármester:** Van, hogy van 40 m2 az eladó föld, de több az átíratás költsége.

**Varga János képviselő:** Tavaly hogy volt?

**Dr. Barcsai Sándor aljegyző:** 1000.- Ft volt tulajdonosonként.

**Szémán László polgármester:** Halálesetnél pedig a föld még osztódik. Van valakinek valami javaslata? Ha nincs, akkor szerintem maradjon úgy, ahogy volt. Ha valakinek érdeke, hogy a földje rendben legyen, az a tulajdonos.

Javaslom a rendelet módosítást úgy elfogadni, hogy zártkert esetén mentességet kapjanak az 1 AK értéket meg nem haladó termőföld használói a járulékfizetés alól és a megfizetés egy alkalommal, április 15-ig történjen meg.

Kérem a szavazatokat!

Az előterjesztést a jegyzőkönyv **3. számú** melléklete tartalmazza.

A képviselőtestület jelen lévő 4 tagja 4. igen szavazattal, ellenszavazat és tartózkodás nélkül megalkotta a következő rendeletet:

Hencida KözségI Önkormányzat Képviselőtestületének

3/2019. (III. 13.) önkormányzati rendelet

A mezei őrszolgálat létesítéséről és működéséről szóló 11/2016. (XII. 07.) önkormányzati rendeletének módosításáról

Hencida Község Önkormányzata a fegyveres biztonsági őrségről, a természetvédelmi és a mezei őrszolgálatról szóló 1997. évi CLIX. törvény 19. § (1) bekezdésében kapott felhatalmazás alapján, az Alaptörvény 32.§ (1) a) pontjában, Magyarország helyi önkormányzatairól szóló 2011. évi CLXXXIX. törvény 13.§ (1) bekezdés 17. pontjában és a fegyveres biztonsági őrségről, a természetvédelmi és a mezei őrszolgálatról szóló 1997. évi CLIX. törvény 16. §- ban meghatározott feladatkörében eljárva a következőket rendeli el:

1. **§**

Hencida Községi Önkormányzat Képviselőtestületének a mezei őrszolgálat létesítéséről és működéséről szóló 11/2016. (XII. 07.) önkormányzati rendeletének (továbbiakban R.) 3. §-a helyébe az alábbi rendelkezés lép:

„(1) Mentesül a járulékfizetési kötelezettség alól

a. a Magyar Állam és Hencida Község Önkormányzata,

b. 1 AK értéket meg nem haladó földrészlet használója.

1. **§**

R. 4. § (7) bekezdése helyébe az alábbi rendelkezés lép:

(7) „A mezőőri járulékot a fizetésre kötelezett

1. termőföld esetén évente két alkalommal, április 15-ig és október 15-ig,
2. zártkert és tanya esetében tárgyév április 15-ig fizetheti be pótlékmentesen az önkormányzat számlájára.”
3. **§**

Ez a rendelet kihirdetést követő napon lép hatályba.

Hencida, 2019. március 13.

P.H

**Szémán László** **dr. Vámosi Margit**

polgármester jegyző

**Kihirdetési záradék:**

Kihirdetés módja: a Közös Önkormányzati Hivatal Hirdetőtáblájára való kihelyezéssel.

Dátum: 2019.03.13.

**Dr. Vámosi Margit**   
név, aláírás   
jegyző

1. **Napirend:**

**Szémán László polgármester:** Az óvodába egyre kevesebb a beiratkozás. Ösztönözni kellene a szülőket, hogy ide írassák be a gyerekeket óvodába, iskolába. Aki ide íratja be a gyereket, valami összeget megajánlani.

**Halász Lajos képviselő:** Akkor a gondjait oldja meg ahová a gyereke jár.

**Dr. Barcsai Sándor aljegyző:** Óvodáztatási támogatást kapnak, akik a hencidai óvodát veszik igénybe.

**Szémán László polgármester:** Aki azzal egyetért, hogy a hencidai óvodába járó óvodások szüleit 2019. novemberében 20.000.- Ft-tal támogassuk, kérem, kézfeltartással jelezze.

Ellenvélemény nincs, 1 tartózkodás.

A képviselőtestület jelen lévő 4 tagja 3 igen szavazattal, ellenszavazat nélkül és 1 tartózkodással meghozta a következő határozatot:

**10/2019. (III.13.) számú határozat**

Hencida Község Önkormányzatának Képviselőtestülete úgy döntött, a 2019/2020-as nevelési évben a Hencidai Napközi otthonos Óvoda ás Konyha óvodájába járó gyerekek 2019. november hónapban 20.000Ft -os támogatásban részesülnek.

**Határidő:** azonnal

**Felelős:** Szémán László polgármester

**Szémán László polgármester: A Hajdú-Bihar Megyei Kormányhivatal törvényességi felhívással élt a Képviselőtestület felé, a jegyzőkönyvek határidőn túli felterjesztése miatt.**

**Javaslom a törvényességi felhívásban foglaltakat elfogadásra és egyben aljegyző úr figyelmének felhívást a határidők betartására, mind a jegyzőkönyvek, mind a rendeletek felterjesztése vonatkozásában.**

**A törvényességi felhívást a jegyzőkönyv 4. számú melléklete tartalmazza.**

A képviselőtestület jelen lévő 4 tagja 4 igen szavazattal, ellenszavazat és tartózkodás nélkül meghozta a következő határozatot:

**11/2019. (III. 13.) számú határozat**

Hencida Község Önkormányzatának Képviselőtestülete a Hajdú-Bihar Megyei Kormányhivatal HB/11-TÖRV/00339-1/2019. számú törvényességi felhívását megtárgyalta, az abban foglaltakkal egyetért és nyomatékosan felhívja az aljegyző figyelmét a törvényességi felhívásban meghatározott feladatok és határidők betartására.

**Határidő: Folyamatos**

**Vh-ért felelős: Szémán László polgármester**

**Dr. Barcsai Sándor aljegyző**

**Szémán László polgármester:** Még valami?

**Magyari Bertalan Zoltán alpolgármester:** Sintér.

**Szémán László polgármester:** Holnap Jegyző Úr hívja fel a hölgyet!

**Györke Imre képviselő:** Amiért 200.000.- Ft-ot fizettünk, hány kutyát vittek el?

**Szémán László polgármester:** Egyet sem.

**Több kérdés, hozzászólás nem volt, Szémán László polgármester az ülést 17:05 órakor bezárta.**

**k.m.f.**

**Szémán László dr. Vámosi Margit**

**polgármester jegyző**